Mor arrestert for å ha puttet datteren i solarium
Solariumsbrune Patricia Krentcil (44) fra delstaten New Jersey ble tirsdag arrestert, siktet for barnemishandling. Bakgrunnen for siktelsen er at hun skal ha latt den fem år gamle datteren ta solarium, stikk i strid med loven. I delstaten er det nemlig forbudt for personer under 14 år å ta solarium. Hvis moren blir funnet skyldig kan hun risikere fengselsstraff.Krentcil sier til CBS New York at det hele bare dreier seg om en misforståelse. Selv elsker hun å ta solarium og har gjort det hele livet. Men fembarnsmoren sier hun aldri ville tatt med seg den lyshudede datteren inn i et solarium. - Jeg ville aldri sette barnet mitt i fare ved å putte henne i et solarium. Jeg er ikke så dum, uttalte Krentcil før den rettslige høringen onsdag. Det var skolen som meldte fra til politiet da femåringen kom på skolen med det som beskrives som en kraftig forbrenning. - Den lille jenta kom på skolen med brannskader, og fortalte at hun hadde fått dem etter å ha ligget i solariet. Skolen kontaktet politiet, sier Katherine Carter, talskvinne for påtalemyndigheten Essex County til ABC News.Moren hevder på sin side at datteren ble solbrent mens hun lekte i bakgården i det fine været. - Hun var med til salongen, men var ikke i solariumssengen. Hele greia er absurd! Krentcil har gått til salongen i over ti år, og sier hun ikke forstår hvorfor besøkene sammen med datteren, plutselig vekker så mye oppstyr. - Det er som å ta med seg datteren i butikken. Tusenvis av mødre gjør det! - Datteren min er en nydelig jente som elsker å være på skolen, og nå må hun gå gjennom dette. Jeg synes det er traumatisk for en liten jente som ikke har gjort noe galt foruten å bli litt solbrent. Krentcil innrømmer at episoden har lagt en demper på favoritthobbyen, men ikke nok til å ta fra henne solariumsgleden.Kvinnens advokat, John Caruso, sier til nyhetsbyrået AP at klienten er «150 prosent» uskyldig. - Hun elsker det barnet mer enn livet. Hun ville aldri tillate at barnet gikk inn i solariet, sier han. Jenta bor fremdeles hjemme hos moren, men barnevernet holder et øye med familien, ifølge AP.
Patricia Krentcil fra USA er siktet for barnemishandling etter at datteren (5) skal ha blitt forbrent i solarium.